b'\n_START_ARTICLE_\n20. juli-attentatet\n_START_PARAGRAPH_\n20. juli-attentatet er betegnelsen for  attentatet mod Adolf Hitler 20. juli 1944. Det blev fors\xc3\xb8gt af oberst Claus von Stauffenberg i f\xc3\xb8rerhovedkvarteret Ulveskansen i Rastenburg i \xc3\x98stpreussen._NEWLINE_To gange tidligere havde Stauffenberg undladt at gennemf\xc3\xb8re attentatet, fordi Hermann G\xc3\xb6ring og Heinrich Himmler ikke var til stede._NEWLINE_Men den 20. juli anbragte Stauffenberg en mappe med en bombe ikke langt fra Hitlers f\xc3\xb8dder. En anden officer, som mappen generede, flyttede den om bag konferencebordets sv\xc3\xa6re ben, og da bomben detonerede mindskedes virkningen af bordbenet og den tykke bordplade samt af barakkens spinkle konstruktion._NEWLINE_Fire officerer blev dr\xc3\xa6bt og tyve andre s\xc3\xa5ret, mens Hitler slap med nogle knubs. Hans storhedsvanvid voksede, og han f\xc3\xb8lte sig frelst af forsynet for at redde Tyskland._NEWLINE_Bag Stauffenberg stod en sammenslutning af officerer, embedsm\xc3\xa6nd og politikere._NEWLINE_Der havde v\xc3\xa6ret andre attentatfors\xc3\xb8g, og der fandtes anden modstand i Tyskland, men oftest  uden en sammenh\xc3\xa6ngende modstandsbev\xc3\xa6gelse._NEWLINE_For at gennemf\xc3\xb8re et coup d\xe2\x80\x99etat var der brug for en gruppe indflydelsesrige personer, som modstanden kunne samle sig omkring og et samspil med de v\xc3\xa6bnede styrker og forberedelse af civil og milit\xc3\xa6r administration. I Tyskland var de v\xc3\xa6bnede styrker den eneste st\xc3\xb8rre bev\xc3\xa6bnede magt, der var relativt uafh\xc3\xa6ngig af partiet, og som ville kunne v\xc3\xa6lte Hitler._NEWLINE_Men de v\xc3\xa6bnede styrker havde aflagt troskabsed til Hitler personligt og til Riget. Den ed bet\xc3\xb8d, at modstandere af Hitler blev forr\xc3\xa6dere i dobbelt forstand. De milit\xc3\xa6rfolk, der var den inderste kerne af konspirationen, br\xc3\xb8d eden ud fra den opfattelse, at Hitlers ulovlige magtovertagelse i sig selv var et st\xc3\xb8rre forr\xc3\xa6deri end deres.\n_START_SECTION_\nDeltagere i 20. juli-opstanden\n_START_PARAGRAPH_\nEn tidlig organisator var admiral Wilhelm Canaris, der i 1935 var udn\xc3\xa6vnt til chef for den milit\xc3\xa6re efterretningstjeneste Abwehr. St\xc3\xa6rkt st\xc3\xb8ttet af sin n\xc3\xa6stkommanderende, general Hans Oster, gjorde Canaris en del af sin organisation \xe2\x80\x93 Zentralamt,Afdeling Z, til et center for afvigelse. Omkring Canaris og Oster samledes efterh\xc3\xa5nden den kreds, der stod bag attentatet den 20. juli 1944. _NEWLINE_General Ludwig Beck var chef for h\xc3\xa6rens generalstab fra 1933 til 1938, da han efter skandalerne med Werner von Blomberg og Werner Freiherr von Fritsch s\xc3\xb8gte at organisere en modstand mod Hitlers krigsplaner, og derfor m\xc3\xa5tte tage sin afsked. Derefter engagerede han sig st\xc3\xa6rkt i modstanden sammen med Leipzigs borgmester Carl Friedrich Goerdeler._NEWLINE_Fra diplomatiet kom Ulrich von Hassell, Tysklands ambassad\xc3\xb8r i Rom, og svigers\xc3\xb8n til storadmiral von Tirpitz. Han deltog i forhandlingerne i 1936 om en Rom\xe2\x80\x93Berlin akse og s\xc3\xa5 denne som endnu et skridt hen mod krig i Europa. Kort efter at Ribbentrop i 1938 blev Hitlers udenrigsminister, blev von Hassell afskediget._NEWLINE_Blandt de involverede var ogs\xc3\xa5 professor i \xc3\xb8konomi Jens Peter Jessen, f\xc3\xb8dt og opvokset i Stoltelund uden for Tinglev i S\xc3\xb8nderjylland; men bosat i Berlin, hvor han og familien iblandt fik bes\xc3\xb8g af Stauffenberg. 11. oktober 1944 blev Jessen hentet fra sit hjem i Limonenstrasse 26. Han blev efterf\xc3\xb8lgende d\xc3\xb8mt til d\xc3\xb8den og h\xc3\xa6ngt 30. november.  Der er skrevet en biografi om Jessen.\n_START_SECTION_\nMussolinis bes\xc3\xb8g samme dag\n_START_PARAGRAPH_\nSamme dag, 20. juli, var Mussolini ventet p\xc3\xa5 bes\xc3\xb8g i Rastenburg. Da toget ankom tidligt p\xc3\xa5 eftermiddagen, stod Hitler ligbleg p\xc3\xa5 perronen og modtog g\xc3\xa6sterne. Han fortalte Mussolini om sin mirakul\xc3\xb8se redning f\xc3\xa5 timer tidligere. Barakken var da et eneste virvar, idet den br\xc3\xa6ndte efter eksplosionen, og taget faldt ned. Efter en runde i ruinen var det tid for te kl 17. Himmlers repr\xc3\xa6sentant i Rom, SS-manden Eugen Dollmann, har skildret dette teselskab, hvor Ribbentrop og Karl D\xc3\xb6nitz sk\xc3\xa6ldte generalerne ud, mens generalerne til geng\xc3\xa6ld \xc3\xa6resk\xc3\xa6ldte dem. Hitler og Mussolini forholdt seg tavse, indtil nogen pludselig omtalte et andet kup, R\xc3\xb6hm-aff\xc3\xa6ren i 1934, og udrensningen bagefter. Hitler sprang op og rasede i en halv time foran de m\xc3\xa5ll\xc3\xb8se g\xc3\xa6ster. Han skreg, at forsynet igen havde udpeget ham som den udvalgte, og rasede om drakoniske straffe "mod kvinder og b\xc3\xb8rn", uden at nogen forstod, hvad de havde med attentatet at g\xc3\xb8re. "Jeg ved ikke, hvorfor jeg ikke straks gik over til de allierede," udtalte en af g\xc3\xa6sterne senere. Hele tiden gik hvidkl\xc3\xa6dte tjenere omkring og sk\xc3\xa6nkede te._NEWLINE_Optrinnet blev afbrudt af en telefon fra Berlin, hvor Goebbels fors\xc3\xb8gte at ordne op. Hitler skreg ind i r\xc3\xb8ret, at alle skulle skydes: "Jeg begynder at tvivle p\xc3\xa5, om det tyske folk er mine h\xc3\xb8je idealer v\xc3\xa6rdigt!" Straks begyndte g\xc3\xa6sterne at forsikre ham om sin loyalitet. If\xc3\xb8lge Dollmann langede G\xc3\xb6ring ud efter Ribbentrop med sin marskal-stav, mens Ribbentrop r\xc3\xa5bte: "Jeg er fremdeles udenrigsminister, og mit navn er von Ribbentrop"" Nu var det kun Hitler, der sad tavs, kun med enkelte udbrud med trusler om blod og koncentrationslejre, mens Mussolini var pinligt ber\xc3\xb8rt.\n_START_SECTION_\nEfterspil\n_START_PARAGRAPH_\nI den tro, at Hitler var d\xc3\xb8d, fl\xc3\xb8j grev Stauffenberg og l\xc3\xb8jtnant Werner von Haeften til Berlin for at m\xc3\xb8de de sammensvorne i krigsministeriet i Bendlerblock-bygningen. General Friedrich Olbricht havde h\xc3\xb8rt radiomeldinger om attentatet, og at Hitler var i live, og iv\xc3\xa6rksatte derfor ikke Operation Valkyrie straks efter likvideringsfors\xc3\xb8get, selv om Stauffenberg havde rapporteret, at Hitler var d\xc3\xb8d. Dermed kunne operationen f\xc3\xb8rst startes fire timer senere, ved Stauffenbergs ankomst. Det var en alvorlig fejl ved planen at Stauffenberg b\xc3\xa5de skulle udf\xc3\xb8re attentatet og lede aktionen fra Berlin. Meldingen om, at Hitler stadig var i live, lammede de sammensvorne, n\xc3\xa5r de i stedet burde have handlet som om han var d\xc3\xb8d. F\xc3\xb8rst ved Stauffenbergs ankomst til Berlin gik Valkyrie-ordren ud, men da var kontraordrer allerede udsendt, og chancen forspildt. Kun i Wien og Paris blev magtovertagelsen gennemf\xc3\xb8rt. Andre steder n\xc3\xb8lede man med at arrestere SS- og partifolk, hvad der viser, hvor nazifiseret h\xc3\xa6ren efterh\xc3\xa5nden var blevet._NEWLINE_Den 21. juli kl. 1 om natten blev grev Stauffenberg, l\xc3\xb8jtnant Haeften, general Friedrich Olbricht og oberst Albrecht Mertz von Quirnheim efter ordre fra general Friedrich Fromm henrettet ved skydning efter en hastigt gennemf\xc3\xb8rt krigsret. Yderligere 5.000 blev anholdt af Gestapo og de 200 henrettet. Generalfeltmarskal Erwin Rommel blev mist\xc3\xa6nkt for at have st\xc3\xb8ttet kupmagerne og fik valget mellem krigsret og selvmord. Han valgte selvmordet for at redde sin familie, og blev begravet under store h\xc3\xa6dersbevisninger.'